പ്രത്യേക സേവനങ്ങളും ഫീച്ചറുകളും
മൊബൈൽ ടവറുകൾ സ്ഥാപിക്കുന്നതിനായി സ്ഥലം നൽകുന്നത് സംബന്ധിച്ചുള്ള തട്ടിപ്പുകളിൽ ജാഗരൂകരായിരിക്കണമെന്ന് ടെലികമ്മ്യൂണിക്കേഷൻസ് വകുപ്പ്
കൊച്ചി: മാർച്ച് 17, 2022
മൊബൈൽ ടവർ സ്ഥാപിക്കുന്നതിനു സ്ഥലം നൽകിയാൽ ഭീമമായ പ്രതിമാസ വാടക നൽകാമെന്ന് വാഗ്ദാനം ചെയ്ത് ചില കമ്പനികൾ/ഏജൻസികൾ/വ്യക്തികൾ പൊതുജനങ്ങളെ വഞ്ചിക്കുന്നത് ടെലികമ്മ്യൂണിക്കേഷൻസ് വകുപ്പിന്റെ  ശ്രദ്ധയിൽപ്പെട്ടിട്ടുണ്ട്. മൊബൈൽ ടവർ സ്ഥാപിക്കുന്നതിനായി വ്യക്തികളുടെ സ്ഥലപരിസരം പാട്ടത്തിനെടുക്കുന്നതിനും വാടകയ്ക്കെടുക്കുന്നതിനും ആയി സെക്യൂരിറ്റി ഡെപ്പോസിറ്റ്/അപേക്ഷാ ഫീ/രജിസ്ട്രേഷൻ ചാർജുകൾ/സ്റ്റാമ്പ് ഡ്യൂട്ടി/ടെലികോം നിയമം അനുസരിച്ചുള്ള ഗവണ്മെന്റ് നികുതി/അഡ്വാൻസ് പേയ്മെന്റ് ക്ലിയറിംഗ് തുടങ്ങിയ പേരിൽ വ്യക്തിഗത/കമ്പനികളുടെ അക്കൗണ്ടിലേക്ക് പണം നിക്ഷേപിക്കാൻ ഇവർ ആവശ്യപ്പെടുകയും ഇത്തരത്തിൽ പണം സമാഹരിച്ച ശേഷം ഈ കമ്പനികൾ/വ്യക്തികൾ/ഏജൻസികൾ അപ്രത്യക്ഷമാവുകയും ചെയ്യുന്നതായി കണ്ടെത്തിയിട്ടുണ്ട്. ടെലികമ്മ്യൂണിക്കേഷൻസ് വകുപ്പ്/ട്രായ്/മറ്റ് ഗവണ്മെന്റ് വകുപ്പുകളുടെ പേരിൽ, ഈ തട്ടിപ്പ് കമ്പനികൾ ടവർ സ്ഥാപിക്കുന്നതിന് വ്യാജ "നോ ഒബ്ജക്ഷൻ സർട്ടിഫിക്കറ്റ്" നൽകുന്നതായും നിരീക്ഷിച്ചിട്ടുണ്ട്.
ഇത് സംബന്ധിച്ച വകുപ്പിന്റെ മുന്നറിയിപ്പ്:
1. മൊബൈൽ ടവറുകൾ സ്ഥാപിക്കുന്നതിനുള്ള സ്ഥലം പാട്ടത്തിനെടുക്കുന്നതിനോ വാടകയ്ക്കെടുക്കുന്നതിനോ നേരിട്ടോ അല്ലാതെയോ ടെലികമ്മ്യൂണിക്കേഷൻസ് വകുപ്പ്/ട്രായ് ഉൾപ്പെട്ടിട്ടില്ല
2. ടെലികമ്മ്യൂണിക്കേഷൻസ് വകുപ്പ്/ട്രായ് ഓഫീസർമാർ മൊബൈൽ ടവർ സ്ഥാപിക്കുന്നതിന് "നോ ഒബ്ജക്ഷൻ സർട്ടിഫിക്കറ്റ്" നൽകില്ല.
3. ടെലികോം സർവീസ് പ്രൊവൈഡർ  അല്ലെങ്കിൽ ഇൻഫ്രാസ്ട്രക്ചർ പ്രൊവൈഡർ  ആണ് അവരുടെ ലൈസൻസിംഗ്/രജിസ്ട്രേഷൻ വ്യവസ്ഥകൾ അനുസരിച്ച് മൊബൈൽ ടവർ സ്ഥാപിക്കുന്നത് . ടിഎസ്പി-യുടെ പുതുക്കിയ ലിസ്റ്റ് വകുപ്പിന്റെ വെബ്സൈറ്റിൽ - https://dot.gov.in/access-services/list-access-service-licences-issued - ഇൽ ലഭ്യമാണ്. ഐപി-1-ഇൻറ്റെ പുതുക്കിയ ലിസ്റ്റ് https://dot.gov.in/infrastructure-provider - ഇൽ ലഭ്യമാണ്. ടവർ സ്ഥാപിക്കുന്നതിനുള്ള അനുമതി നൽകുന്നതിന് മുമ്പ്, ഈ സേവന ദാതാക്കളുടെ ആധികാരികത വെബ്സൈറ്റിൽ നിന്ന് പൊതുജനം പരിശോധിക്കണം.
4. ടവർ സ്ഥാപിക്കുന്നതിന് മുമ്പ് ഏതെങ്കിലും കമ്പനി/ഏജൻസി/വ്യക്തികൾ അഡ്വാൻസ്, അപേക്ഷാ ഫീസ്, തുടങ്ങി ഏതെങ്കിലും രൂപത്തിൽ പണം ആവശ്യപ്പെടുന്ന സാഹചര്യത്തിൽ, കമ്പനിയുടെ ആധികാരികത സംബന്ധിച്ചു ജാഗ്രത പുലർത്തണം. സാധാരണയായി, ടവർ സ്ഥാപിക്കുന്നതിന് ടിഎസ്പിയോ ഐപി-കമ്പനിയോ മുൻകൂർ പണം ആവശ്യപ്പെടുന്നില്ല.
5. ടെലികമ്മ്യൂണിക്കേഷൻസ് വകുപ്പ്/ട്രായ് എന്നിവയുടെ പേര് / ലോഗോ / അല്ലെങ്കിൽ ദേശീയ ചിഹ്നം എന്നിവ ഉപയോഗിച്ച് മൊബൈൽ ടവറുകൾ സ്ഥാപിക്കുന്നതിന്റെ പേരിൽ ഏതെങ്കിലും വ്യക്തിയോ സ്ഥാപനമോ മുൻകൂർ പണം വാങ്ങൽ തുടങ്ങി വഞ്ചനാപരമായ പ്രവർത്തനത്തിൽ ഉൾപ്പെട്ടിട്ടുണ്ടെങ്കിൽ, നിർദിഷ്ട നിയമങ്ങൾ പ്രകാരം അവരെ പ്രോസിക്യൂട്ട് ചെയ്യും. ഇത്തരം സംഭവം ലോക്കൽ പോലീസിനെ അറിയിക്കണം. കൂടാതെ, വകുപ്പിന്റെ പ്രാദേശിക ഫീൽഡ് യൂണിട്ടിനെയും വിവരം അറിയിക്കാം. ബന്ധപ്പെടാനുള്ള വിശദാംശങ്ങൾ DoT വെബ്സൈറ്റിൽ ലഭ്യമാണ്. കൂടാതെ https://dot.gov.in/relatedlinks/director-general-telecom എന്നതിലും ലഭ്യമാണ്.
ബന്ധപ്പെടാവുന്ന പ്രാദേശിക ഫീൽഡ് യൂണിറ്റിന്റെ വിശദാംശങ്ങൾ ചുവടെ നൽകിയിരിക്കുന്നു:-
ഡയറക്ടർ അഡ്മിൻ, O/o സീനിയർ DDG, CTO ബിൽഡിംഗ്, കാരക്കാട്ട് റോഡ്, സൗത്ത് എറണാകുളം-682016
ഇമെയിൽ: dira.krl-dgt-dot[at]nic[dot]in; ഫോൺ:0484-2206700
6. ഇത്തരത്തിൽ വഞ്ചനാപരമായ പ്രവർത്തനങ്ങളുടെ ഇരയാകുന്നതിലൂടെ ഏതെങ്കിലും വ്യക്തിയ്ക്ക് നേരിട്ടോ അല്ലാതെയോ നഷ്ടം സംഭവിച്ചാൽ അത് ആ വ്യക്തിയുടെ മാത്രം ഉത്തരവാദിത്തമായിരിക്കും. ടെലികമ്മ്യൂണിക്കേഷൻസ് വകുപ്പ് ഇതിൽ ഉത്തരവാദി ആയിരിക്കില്ല എന്നും ഡയറക്ടർ , DoT കേരള LSA അറിയിച്ചു.
RRTN/SKY
(Visitor Counter : 267